Folketing
2001-05-10

Som det også fremgår af bemærkningerne til beslutningsforslaget, er det ikke første gang, Folketinget behandler tilsvarende forslag, så jeg kan derfor i store træk henholde mig til de synspunkter, regeringen ved tidligere lejligheder har tilkendegivet i forbindelse med behandlingen af forslagene. Jeg tror ikke, der er nogen her i Tinget, der kan være uenige i den tankegang, der ligger bag beslutningsforslaget. Jeg tror, vi alle ønsker et både godt, sikkert og sundt miljø for vore børn i daginstitutionerne og skolefritidsordningerne. Men jeg tror også, det er vigtigt endnu en gang at præcisere, at det først og fremmest er et lokalt, et kommunalt ansvar, at de fysiske rammer er i orden i institutionerne. De overordnede rammer i bygningslovgivningen, sundhedslovgivningen og miljølovgivningen skal naturligvis overholdes, men det daglige ansvar for forholdene i institutionerne ligger på det lokale niveau, og det mener jeg fortsat bør gælde. Regeringen har på forskellig måde støttet kommunerne i arbejdet med det fysiske miljø i institutionerne.